Ondersoek geëis ná departement glo miljoene aan ‘spookinstellings’ betaalArgieffoto. Die DA eis ŉ omvattende ondersoek na bewerings dat die KwaZulu-Natalse departement van maatskaplike ontwikkeling nagenoeg R33 miljoen betaal het aan verskeie nie-regeringsorganisasies waarvan die bestaan glo glad nie bevestig kan word nie. Sunday Times het die afgelope naweek berig fluitjieblasers het inligting bekend gemaak oor die finansiering van die 11 sogenaamde spookinstellings. “Vir die DA is die inligting diep kommerwekkend, gegewe die oorweldigende getal weerlose mense in die provinsie wat hulp benodig. Net so kommerwekkend is die LUR se versuim om verantwoordelikheid daarvoor te aanvaar, asook haar poging om plaaslike kantore die skuld daarvoor te gee,” het Elma Rabe, die DA in KwaZulu-Natal se woordvoerder oor maatskaplike ontwikkeling, gesê. Rabe het gesê LUR Nonhlanhla Khoza se “ligsinnige” reaksie op die bewerings is “niks minder nie as skandelik”. “Van voetsoolvlak is die departement die LUR se verantwoordelikheid en sy moet verantwoordbaar wees vir sy bedryfsfunksies, of gebrek daaraan. Die DA gaan nie die saak daar laat terwyl miljoene rande verdwyn nie. “Hoewel ons die ondersoek verwelkom, bly ons bekommerd oor die moontlikheid dat daar geen gepaste opvolgbestuur is nie, ten spyte van die erns van die beweerde oortredings. Die ondersoek na die beweerde uitbetalings gaan na verwagting in Desember afgehandel wees en die DA sê hy gaan toesien dat iemand verantwoordelikheid aanvaar. “Koppe moet rol,” het Rabe gesê.